FI Euroopan unionin virallinen lehti CE 78/607

(2004/C 78 E/0642)

KIRJALLINEN KYSYMYS E-3603/03

esittäjä(t): José Ribeiro e Castro (UEN) komissiolle

(5. joulukuuta 2003)

Aihe: Portugalin siirtomaissa vammautuneet entiset sotilashenkilöt

Heinäkuun 15. päivänä 2003 antamassaan päätöslauselmassa (1) neuvosto palautti mieleen Málagassa 8. toukokuuta 2003 annetun ministereiden julkilausuman, jossa vahvistetaan, että vammaisten ja heidän perheidensä elämänlaadun parantaminen on ”seuraavan vuosikymmenen päätavoitteita”.

Euroopan parlamentti on myös hyväksynyt useita päätöslauselmia asiasta. Erityisesti on korostettava 3. syyskuuta 2003 tiedonannosta ”Tavoitteena oikeudellisesti sitova Yhdistyneiden Kansakuntien asiakirja vammaisten oikeuksien ja ihmisarvon edistämiseksi ja suojelemiseksi” annettua päätöslauselmaa, jossa kiinnitetään huomiota myös velvoitteeseen huolehtia ”piilevästi” vammaisten henkilöiden tarpeista.

Vammaisia henkilöitä koskevien yleisten ongelmien ohella Portugalissa on lisäksi ryhmä henkilöitä, jotka ovat vailla erityishuomiota. Kyse on monista entisistä portugalilaisista taistelijoista, jotka osallistuivat siirtomaasotiin 1961 — 1974 Angolassa, Mosambikissa ja Guinea-Bissaussa.

Monet näistä noin 800 000 miehestä, jotka palvelivat Portugalin puolustusvoimissa kyseisillä alueilla, palasivat haavoittuneina tai heillä on kroonisia psyykkisiä häiriöitä, jotka johtuvat traumaattisille stressitekijöille altistumisesta sotilaselämän aikana. Kyseessä on sodasta johtuva traumaperäinen stressireaktio, joka on eräänlainen ahdistushäiriö American Psychiatric Associationin julkaiseman mielentila-häiriöiden diagnosointia ja tilastoja käsittelevän käsikirjan (DSM) mukaan.

Portugalin valtio on yrittänyt täyttää velvollisuutensa niitä henkilöitä kohtaan, jotka ovat saivat vammoja asepalveluksen aikana, mutta myös yhteisön solidaarisuus ja yhteiset kokemukset voivat olla erittäin hyödyllisiä kyseisten kansalaistemme erityisongelmia ratkaistaessa.

Kysyn komissiolta seuraavaa: Mihin Euroopan vammaisten teemavuoden mukaisiin erityistoimenpiteisiin komissio on ryhtynyt tai aikoo ryhtyä sopeuttaakseen sotatoimiin osallistuessaan vammautuneet henkilöt ja etenkin Portugalin siirtomaissa palvelleet entiset taistelijat takaisiin yhteiskuntaan? Entä minkälaisia toimenpiteitä komissio suosittelee?

Koska tiedetään, että ”piilevät” sairaudet, joihin voidaan lukea traumaperäinen stressireaktio, ovat vakavia, mihin erityistoimenpiteisiin komission mielestä voidaan ryhtyä, jotta tämäntyyppisen vammaisuuden syitä, oireita ja seurauksia koskevan tiedon puute korjataan ja kärsivät henkilöt ohjataan kuntoutukseen tai hoitoon? Aikooko komissio tehdä jotakin tämän suhteen?

Anna Diamantopouloun komission puolesta antama vastaus

(16. tammikuuta 2004)

Kysymys sotaan osallistumisen seurauksena vammautuneiden henkilöiden integroimisesta yhteiskuntaan kuuluu jäsenvaltioiden toimivaltaan.

Komissiolla on kuitenkin pitkät perinteet vammaisten oikeuksien ja osallisuuden edistämisessä sekä yhteiskunnallisella että talouden alalla. Tässä muutamia esimerkkejä asiasta: Euroopan sosiaalirahasto edistää vammaisten integroitumista työmarkkinoille. Muita yhteisön rahastoja (2) käytetään terveydenhoidon infrastruktuurin parantamiseen, vammaisten sosiaalisen osallisuuden edistämiseen, syrjinnän vastaiseen taisteluun jne. Lisäksi yhdenvertaista kohtelua työssä ja ammatissa koskevista yleisistä puitteista 27. marraskuuta 2000 annettu neuvoston direktiivi 2000/78/EY (3) annettiin komission ehdotuksen pohjalta. Tämä direktiivi kieltää kaikenlaisen uskontoon tai vakaumukseen, vammaisuuteen, ikään taikka sukupuoliseen suuntautumiseen perustuvan välittömän tai välillisen syrjinnän. Olisi toivottavaa, että direktiivi osaltaan nostaisi työkykyisten vammaisten alhaista työllisyysastetta. Ulkopolitiikkansa ja kehitysapunsa puitteissa komissio tukee aloitteita, jotka edistävät vammaisten työelämään sopeuttamista, kuntoutusjärjestelmien parantamista jne.

Euroopan vammaisten teemavuoden 2003 puitteissa ja vammaisuuteen liittyvien kysymysten säilyttämiseksi edelleen keskeisenä asiana EU:n poliittisessa ohjelmassa komissio on muun muassa antanut tiedonannon ”Yhtäläiset mahdollisuudet vammaisille: eurooppalainen toimintasuunnitelma” (4), joka tähtää vammaiskysymyksiä laajentuneessa Euroopassa koskevan kestävän ja toimivan mallin luomiseen tuleviksi vuosiksi. Tiedonantoon kuuluu monivuotinen toimintasuunnitelma, joka ulottuu vuoteen 2010. Suunnitelman tavoitteena on saada vammaisuuteen liittyvät näkökohdat mukaan kaikkeen asiaan liittyvään EU:n politiikkaan sekä kehittää keskeisillä aloilla konkreettisia toimia, joilla vahvistetaan vammaisten yhteiskunnallista ja taloudellista integroitumista.

Kansanterveysalan toimintaohjelmaan sisältyvän terveystiedotuksen ja -tietämyksen lohkoa toimeen-pannakseen komissio on perustanut mielenterveyttä käsittelevän työryhmän parantaakseen saatavilla olevaa tietoa mielenterveyshäiriöistä ja kehittääkseen relevantteja mielenterveyttä kuvaavia indikaattoreita sekä saamaan ne käyttökelpoisiksi. Mielenterveyttä käsittelevä työryhmä kokoontui ensimmäisen kerran marraskuussa 2003. Lisäksi on perustettu erityinen mielenterveyden indikaattoreita käsittelevä työryhmä. Traumaperäistä stressireaktiota koskeva tutkimus ja hoito eivät kuulu kansanterveysalan toimintaohjelman piiriin.

(1) EUVL C 175, 24.7.2003, s. 1.

(2) EAKR, koulutusta ja nuorisoa koskevat yhteisön toimintaohjelmat, Equal-yhteisöaloite, syrjinnän vastainen ohjelma, sosiaalisen syrjäytymisen torjuntaa koskevan ohjelma jne.

(3) EYVL L 303, 2.12.2000.

(4) KOM(2003)650.